La Barraca presenta als seus màxims representants i rendix un emotiu homenatge a Iván Doñate i la seua família
04 de febrer de 2019

Dissabte va ser el torn de què els prop de 200 fallers i falleres de la falla La Barraca celebraren la seua presentació a la Casa de la Cultura de Bétera. Enguany l'acte ha estat marcat per la mort del jove faller Iván Doñate a qui la comissió va voler retre un merescut homenatge. La seua família va escoltar les boniques paraules que li dedicava entre llàgrimes el President, Francisco Miguel Sandiego, i va rebre un quadre amb una foto d'Iván vestit de faller.

Hi va haver llàgrimes de tristesa però també moltes llàgrimes d'emoció. La comissió va acomiadar als que han sigut els màxims representants de 2018, Alba, Albert i Elia, els qui es van acomiadar per donar pas i cedir tot el protagonisme als màxims representants de 2019.

Este any la Fallera Major Infantil de la Barraca és la xiqueta Alba Broseta i Alejandro L'Guelay és ja el nou President Infantil. Els dos van creuar la passarel·la amb un gran somriure i van imposar les bandes a la cort infantil. Mireia Calvo repeteix este any com a Fallera Major de la seua comissió i ho fa acompanyada del seu president i parella, Miguel Ángel Sandiego.

Ja proclamats com a representants de 2019, els quatre van rebre a les quatre comissions falleres de Bétera, així com a una representació de les Obreres i Majorals de 2019. També van voler estar presents algunes falles amigues de diferents localitats i les Falleres Majors de Bétera i les seues respectives corts d'honor.

La regidora de Festes, Raquel Puig, va dedicar unes paraules a la unió i l'harmonia dels fallers i falleres que formen part d'esta comissió i va destacar també com esta gran família va acollir sempre a Iván Doñate, "la seua alegria, la seua valentia i amb el seu somriure a la cara, sempre disposat a participar en cada acte fera fred o calor. Iván arrastrava a la seua família a col·laborar en cada activitat que es fera el poble, motivant-ho a no perdre res com un bon faller”.